 

REGIMUL CADOURILOR PENTRU FUNCŢIONARII PUBLICI

 

AUSTRIA

Legea nr. 333/27 din 1979, modificată prin Legea nr. 518/1993, privind drepturile şi obligaţiile funcţionarilor publici reglementează această materie la articolul 59, care este intitulat “Primirea Cadourilor” şi care are următorul conţinut:


“(1) Funcţionarului public îi este interzis, ţinând seama de poziţia sa oficială, să pretindă, să primească sau să i se promită pentru sine sau pentru o terţă persoană un cadou, un alt avantaj material sau alte avantaje.


(2) Atenţiile locale sau cele conforme practicilor naţionale, de valoare redusă, nu sunt considerate drept cadouri în sensul enunţat de paragraful (1).


(3) Funcţionarul public poate accepta cadouri pentru omagierea sa ca oaspete de onoare. El are datoria să îşi informeze despre aceasta autoritatea de stat. In cazul în care aceasta nu aprobă în termen de o lună primirea, respectivul cadou trebuie returnat”.


Prevederile acestei legi sunt aplicabile şi tuturor înalţilor demnitari (şeful statului, membrii parlamentului, membrii guvernului, magistraţi).

GERMANIA


In art. 70 al Legii privind statutul funcţionarilor public din 14 iulie 1953 se prevede că “funcţionarul poate primi recompense sau cadouri, în legătură cu funcţia pe care o exercită, numai cu aprobarea autorităţii ierarhic superioare”. Această regulă se aplică şi persoanelor care au deţinut şi nu mai deţin calitatea de funcţionar public.


Principiile statuate de legea funcţionarilor publici se aplică, în ceea ce priveşte relaţiile de serviciu, şi judecătorilor, regulă consfinţită prin dispoziţiile art. 46 al Legii privind statutul judecătorilor din 8 septembrie 1961.


In conformitate cu dispoziţiile art. 71 al Legii privind statutul funcţionarului public, aceştia pot primi titluri, ordine ori decoraţii din partea unor şefi de state ori guverne străine numai cu aprobarea Preşedintelui federal.


In ceea ce priveşte pe membrii Guvernului şi ai Parlamentului federal ori de land, în legile de organizare şi funcţionare ale acestor autorităţi nu sunt înscrise, în mod explicit, prevederi în acest sens. Ele figurează însă în codurile deontologice şi de conduită respective.

ELVEŢIA


Potrivit art. 26 din Statutul funcţionarilor din 30.06.1927, cu modificările ulterioare, în prezent în vigoare, “este interzis funcţionarului să solicite, să accepte sau să accepte promisiuni de daruri sau alte avantaje pentru el sau pentru altul, în virtutea calităţii sale oficiale”.


Este considerată, de asemenea, ca fiind încălcare a unei îndatoriri de serviciu situaţia în care un terţ, în înţelegere cu funcţionarul, solicită, acceptă sau acceptă promisiuni de daruri sau alte avantaje în interesul funcţionarului respectiv.


Darurile sau alte avantaje pe care funcţionarul le-a acceptat în mod ilegal se fac venit la bugetul statului.


In acelaşi timp nu există nici practica transmiterii de cadouri simbolice, cu ocazia sărbătorilor, funcţionarilor Confederaţiei, indiferent de rang.


Reglementările în vigoare interzic, de asemenea, acceptarea de către funcţionari a unor ordine sau medalii străine.

MAREA BRITANIE

I. Regimul cadourilor primite de membrii Parlamentului


Codul de conduită al Camerei Comunelor stipulează obligativitatea pentru parlamentarii britanici de a-şi declara interesele pecuniare, înscriindu-le într-un Registru (Register of Members’ Interests). Scopul acestui Registru este de a furniza informaţii despre orice interes pecuniar sau alt fel de beneficiu material primit de vreun membru al Parlamentului care ar putea să afecteze conduita, alocuţiunile sau voturile acestuia în Parlament, precum şi alte acţiuni întreprinse în calitate de membru al Parlamentului.


Sunt codificate 10 astfel de categorii de interese, dintre care două se referă la primirea de cadouri, beneficii şi ospitalitate (pe plan local şi în străinătate).


In ceea ce priveşte primirea de cadouri în Marea Britanie, regulamentul prevede că: “trebuie declarat orice cadou cu o valoare mai mare de 125 lire sterline primit de un membru al Parlamentului sau soţia (soţul) acestuia, precum şi orice beneficiu material, din partea vreunei companii, organizaţii sau persoane particulare, care depăşeşte valoarea de 0,5% din salariul său anual”.


Sunt specificate limitele pentru fiecare dintre aceste categorii - cadouri, ospitalitate şi alte beneficii - în funcţie de care acestea trebuie declarate: 


- cadouri materiale (bani, bijuterii, obiecte decorative etc.) - 125 lire sterline;


- alte beneficii (ospitalitate, bilete la evenimente culturale sau sportive, scutire de datorii, concesii la credite, efectuarea de servicii etc.) - 0,5% din salariul anual al parlamentului (aproximativ 215 lire sterline, conform calculului de la 12 iulie 1996).


Regula trebuie interpretată în sensul că orice cadou sau alt beneficiu, care este legat în vreun fel de calitatea de membru al Parlamentului şi care este oferit gratuit sau la un cost mai mic decât cel de pe piaţă, trebuie înregistrat atunci când valoarea sa depăşeşte limitele specificate mai sus.


De la această regulă există două excepţii: nu se declară cadourile şi avantajele de care pot beneficia, în general, toţi membrii Parlamentului şi nici participarea parlamentarilor la conferinţe sau vizite de documentare în Marea Britanie, în cazul în care organizatorul suportă costuri rezonabile legate doar de transport şi subzistenţă.


Cadourile şi beneficiile materiale din această categorie sunt scutite de obligativitatea declarării, atâta timp cât nu sunt legate de calitatea de parlamentar a celui care le primeşte. Scutirea, pentru fiecare caz în parte, se aplică numai după o analiză atentă a condiţiilor în care cadoul a fost primit. Trebuie luate în considerare atât motivaţia celui care oferă, cât şi destinaţia cadoului. Dacă se ajunge la concluzia că beneficiul obţinut nu are absolut nici o legătură cu calitatea de parlamentar a primitorului, sau nu poate fi interpretat de către alţii ca având vreo legătură, atunci acesta nu trebuie declarat. In cazul existenţei vreunui dubiu, cadoul trebuie înregistrat pe lista de interese.


Aceleaşi prevederi se aplică şi în cazul primirii de către membrii Parlamentului sau soţiile (soţii) acestora de beneficii sau cadouri din străinătate.

II. Regimul cadourilor primite de membrii Guvernului


Regulamentul Cabinetului britanic (Questions of Procedures for Ministers) prevede că membrii guvernului nu trebuie să piardă din vedere implicaţiile pe care anumite aspecte ale activităţii lor curente, precum oferirea de ospitalitate unor personalităţi publice proeminente ce vizitează ţara, acceptarea unor angajamente sociale, oferirea sprijinului public unor cereri, scrisori deschise etc.) le-ar putea avea în planul politicii externe.


Uneori există riscul ca refuzul unui cadou din partea unui alt guvern (sau organizaţii guvernamentale) să fie considerat drept un gest de impoliteţe. Pe de altă parte, acceptarea unui cadou, sau chiar certitudinea că acesta va fi oferit, presupune, în unele ţări şi în anumite circumstanţe, oferirea unui cadou în schimb. Ca regulă generală, membrii guvernului britanic nu ar trebui să ofere cadouri sau să iniţieze schimburi de cadouri. In luarea deciziei de a primi sau oferi cadouri ei trebuie să se consulte, pe cât posibil, cu Secretarul permanent al ministerului pe care îl conduc. Acesta din urmă trebuie să fie în măsură să facă recomandări în legătură cu regulile ce se aplică în astfel de situaţii.


In cazul acceptării unui cadou, se aplică următorul regulament:


· în toate cazurile, primirea de cadouri trebuie raportată Secretarului permanent;


· cadourile de valoare mică (sub 125 lire sterline) pot fi păstrate;


· cadourile de valoare mai mare se dau ministerului, care le poate înstrăina (valorifica), cu excepţia următoarelor cazuri:


 - primitorul doreşte să cumpere cadoul la valoarea lui reală (din care se scad 125 lire sterline);


 - primitorul doreşte să ofere, pe bază de reciprocitate, un cadou cu o valoare echivalentă pe care o suportă personal;


 - ministerul apreciază că este indicat ca obiectul primit să fie expus sau utilizat;


 - înstrăinarea cadoului ar aduce ofensă sau se consideră că păstrarea lui ar fi utilă pentru expunerea cu prilejul unor ocazii viitoare, ca semn de politeţe - cazuri în care se reţine cadoul pentru o perioadă de maximum cinci ani;


 · cadourile primite în străinătate, cu o valoare mai mare decât indemnizaţia normală de deplasare, trebuie declarate oficiilor vamale, la intrarea în ţară, pentru stabilirea taxelor vamale.

SUEDIA


Cancelaria guvernului a emis în martie 1991 o serie de recomandări din partea biroului administrativ privind cadourile şi favorurile primite de funcţionarii din cadrul Cancelariei. Scopul declarat al acestor prevederi este de a se preveni folosirea de “mijloace nepotrivite” pentru a influenţa deciziile şi măsurile luate de autorităţi.


Recomandările fac trimitere la art. 20 din Codul penal, potrivit căruia funcţionarul care primeşte, admite promisiunea sau solicită mită sau alte lucruri necuvenite pentru efectuarea serviciilor pentru care este angajat se face vinovat de infracţiunea de luare de mită şi este condamnat la plata unei amenzi sau cu închisoarea de până la doi ani. Este considerată infracţiune şi acceptarea de către viitorul funcţionar a unor bunuri necuvenite înainte de a fi angajat sau de fostul funcţionar, după ce a fost eliberat din funcţia respectivă. Dacă infracţiunea este gravă, pedeapsa poate fi închisoarea de până la 6 ani.


Conform recomandărilor biroului administrativ, sunt considerate favoruri permise cele care reprezintă o continuare firească a exercitării sarcinilor de serviciu sau expresia unui fapt general acceptat de societate (ex. lunch-urile de lucru obişnuite). Dacă favorul este atât de atractiv încât poate fi considerat ca având influenţă asupra primitorului şi a exercitării de către acesta a sarcinilor de serviciu, atunci nu este permis.


In ceea ce priveşte cadourile, se consideră că cele oferite cu ocazia Crăciunului, Anului Nou şi a zilelor de naştere, care se înscriu în limite valorice rezonabile, sunt admise. Şi în asemenea situaţii trebuie să se respecte însă regula referitoare la limita valorică de câteva sute de coroane.


Chiar şi articolele de reclamă sunt considerate cadouri, produsul oferit în acest scop trebuind, de asemenea, să aibă o valoare redusă.


Cadourile sub formă de vin sau băuturi alcoolice sunt întotdeauna considerate ca fiind extrem de “sensibile”.


In situaţiile în care instituţiile sunt în postura de primitoare de cadouri, acestea pot accepta cele oferite, dacă darul respectiv constă în tablouri, cupe de ceramică etc. In asemenea situaţii, obiectul primit în dar trebuie să fie înregistrat în inventarul instituţiei şi expus în spaţii de folosinţă comună. Chiar şi în asemenea situaţii, trebuie să se ţină seama de valoarea obiectului, pentru ca acesta să poată fi acceptat.


Nu este permis ca un cadou a cărui valoare este mai mare decât cea considerată ca fiind normală pentru a fi acceptată să fie împărţit între mai mulţi primitori.


Valoarea cadourilor va fi evaluată prin raportare la preţul unor obiecte similare de pe piaţă şi nu la cât l-a costat pe ofertantul cadoului.


Fiecare funcţionar poartă răspunderea juridică pentru probleme legate de favorurile pe care le-a primit. Dacă un funcţionar este nesigur în legătură cu o asemenea problemă, aceasta trebuie să se consulte cu şeful său, cu şeful registraturii sau cu alţi funcţionari cu poziţii similare.

DANEMARCA


Codul penal danez interzice persoanelor care deţin funcţii sau lucrează în cadrul serviciilor publice de a primi cadouri sau alte avantaje de la alte persoane (fizice sau juridice) cu care se află în relaţii în cadrul îndeplinirii funcţiilor specifice. In situaţiile în care se probează că primirea unui cadou sau a altor avantaje a vizat facilitarea unui serviciu oficial către persoana ofertantă se aplică pedepse cu închisoare de până la doi ani, în funcţie de gravitatea faptei sau de gradul de lezare a intereselor legitime ale altor persoane.


Reglementarea respectivă din Codul penal este redată în detaliu în Legea funcţionarului public şi Legea asupra responsabilităţii ministeriale, care prevăd că primirea de cadouri în condiţiile expuse mai sus, chiar dacă nu constituie luare de mită, se sancţionează administrativ.


Demnitarii şi parlamentarii aflaţi în vizită în străinătate pot accepta cadouri de la partea vizitată şi informează ulterior asupra acestora. In unele situaţii - în cazul unor valori mari sau în cazul unor cadouri cu semnificaţie deosebită pentru relaţia dintre Danemarca şi ţara vizitată - se poate dispune predarea cadoului în patrimoniul statului danez. Acest lucru poate fi dispus de şeful guvernului şi de preşedintele parlamentului.


Fiecare instituţie publică centrală include legislaţia în vigoare în norme interne, care o particularizează la specificul domeniului respectiv, de regulă, în sensul înăspririi condiţiilor.


Astfel, personalul Ministerului Justiţiei (care include şi Poliţia) are obligaţia de a informa conducerea ministerului şi asupra tentativelor de oferire a unor cadouri sau a altor avantaje, făcute de persoane cu care se află în relaţii în cadrul îndeplinirii funcţiilor pe care le exercită.

FRANŢA


Legislaţia penală franceză tratează în articolul 175 din Codului penal delictele funcţionarilor publici - prin aceasta înţelegându-se toţi cei care sunt investiţi cu un mandat public care îi îndreptăţeşte să participe la gestionarea treburilor statului, a unui departament, a unei comune sau a unui aşezământ public - care, fie direct, fie prin acte simulate, fie prin interpunere de persoane, au primit un folos, indiferent de ce natură, ca urmare a activităţii lor specifice. Asemenea delicte sunt pedepsite cu închisoare de la 6 luni la 2 ani şi cu plata unei amenzi de până la o pătrime din suma respectivă, dar nu mai puţin de 1/12 din aceasta.


Funcţionarul găsit vinovat va fi declarat incompatibil cu exercitarea vreunei funcţii publice în viitor.


Art. 177 din Codul penal stipulează că funcţionarul public care a sollicitat sau primit cadouri pentru a face sau a nu face un act legat de funcţia sa sau pentru a da un aviz favorabil solicitării unei anumite persoane va fi pasibil de pedeapsa cu închisoarea de la 2 al 10 ani şi cu o amendă a cărei valoare reprezintă dublul valorii cadoului solicitat sau primit, dar nu mai puţin de 1500 franci.

ITALIA


Sediul materiei în discuţie se află în Decretul nr. 150/31.03.1994 al Ministrului pentru Funcţiunea Publică al Italiei - Codul de comportare a salariaţilor administraţiei publice, publicat în Gazetta Officiale della Repubblica Italiana nr. 149/28.06.1994.


Articolul 3 al decretului, intitulat “Cadouri şi alte beneficii”, interzice salariaţilor să ceară sau să accepte, pentru sine sau pentru alţii, cadouri sau alte beneficii de la persoane care au obţinut sau pot obţine avantaje din decizii sau activităţi ale instituţiei, cu excepţia unor cadouri de valoare modică.


Aceleaşi restricţii se aplică şi în ceea ce priveşte relaţiile dintre subordonaţi şi superiorii lor ierarhici, în cadrul unei instituţii a administraţiei publice.

PORTUGALIA


In această ţară nu există legislaţie referitoare la primirea de cadouri de către demnitari.


Există însă prevederi în Codul penal care interzic funcţionarilor publici să obţină avantaje financiare sau de altă natură ca urmare a poziţiei publice pe care o deţin. Acest delict poartă denumirea de peculato (cuvânt de origine latină).

STATELE UNITE ALE AMERICII

Legislaţia federală este foarte strictă, precisă şi amănunţită în reglementarea condiţiilor în care este sau nu este permis diferitelor categorii de demnitari şi funcţionari publici să primească cadouri din partea altor persoane sau instituţii. Astfel, atât Camera Reprezentanţilor, cât şi Senatul au reglementări speciale pentru acest domeniu. Conform acestora, funcţionează un “Comitet al Standardizării comportamentului oficial”, care are sarcina de a interpreta şi aplica prevederile regulamentare în materie şi care este autorizat să emită reguli de comportament.


In principiu, nici unui membru, funcţionar de stat sau angajat al Camerei Reprezentanţilor nu îi este permis să primească cadouri (prin aceasta înţelegându-se orice gratuitate, favor, plată, împrumut, facilităţi sau alt serviciu care are valoare monetară). Sunt prevăzute şi o serie de excepţii foarte strict delimitate şi foarte amănunţit enunţate. Interdicţia se referă şi la membrii familiei, dacă există motiv să se creadă că darul a fost oferit datorită poziţiei oficiale a celui în cauză.


Senatul are un regulament la fel de strict cu privire la primirea cadourilor de către membrii sau funcţionarii săi, dar în care se prevede că aceştia au dreptul să accepte un cadou (dar nu de natură pecuniară) despre care consideră cu bună-credinţă că are o valoare sub 50 $. De asemenea, se pot primi cadouri în valoare de până la 100 $ într-un an calendaristic. 


Comportamentul membrilor puterii executive în această privinţă este stipulat în “Norme privind etica funcţionarilor puterii executive”. Aceste norme stabilesc că funcţionarilor publici le este interzis să solicite sau să accepte vreun cadou sau echivalentul acestuia în bani, care este acordat datorită funcţiei pe care o deţin sau care ar putea afecta substanţial îndeplinirea sau neîndeplinirea obligaţiilor lor de serviciu. In orice situaţie, funcţionarul trebuie să aibă o atitudine care să nu dea naştere la suspiciunea că s-ar folosi de funcţia sa pentru a obţine foloase materiale în interes personal. Un funcţionar poate primi, în anumite ocazii, cadouri în valoare de până la 20 $, cu condiţia ca valoarea cumulată a unor astfel de cadouri primite într-un an calendaristic să nu depăşească 50$. De asemenea, pot fi primite cadouri ca urmare a relaţiilor interumane cu caracter personal.


Funcţionarul care nu poate refuza un cadou primit în public, pentru a nu crea situaţii penibile, îl va returna ulterior sau îi va achita contravaloarea.


Se va considera că funcţionarul care a consultat prompt responsabilul pentru probleme etice al instituţiei pentru a stabili dacă poate accepta un cadou nesolicitat şi, la indicaţia respectivului responsabil, a returnat darul sau valoarea acestuia la cursul pieţii, a respectat procedura stabilită.


Anual, funcţionarii publici întocmesc rapoarte financiare, în care trebuie să treacă sursa (alta decât rudele), descrierea pe scurt şi valoarea tuturor cadourilor care depăşesc 250 $, primite în cursul unui an calendaristic. 


Regimul valoric al cadourilor primite de funcţionarii guvernamentali este controlat de instanţele fiscale. Nedeclararea cadourilor primite este tratată de legislaţia SUA ca fiind evaziune fiscală.

JAPONIA


In ceea ce priveşte pe şeful statului, toate cadourile pe care Impăratul Japoniei le primeşte din partea altor şefi de stat sau a personalităţilor care vizitează ţara sunt înmânate prin intermediul serviciului special de protocol al Agenţiei imperiale, care se îngrijeşte de înregistrarea în evidenţe şi păstrarea lor în condiţii corespunzătoare. Impăratul nu primeşte nici un fel de cadouri din partea persoanelor particulare sau a instituţiilor publice sau private japoneze.


La nivelul primului-ministru, toate cadourile primite sau făcute de acesta în îndeplinirea funcţiilor sale oficiale intră în competenţa serviciului special de pe lângă biroul primului-ministru. In domeniul relaţiilor externe, acest serviciu colaborează cu Direcţia de protocol din cadrul Ministerului Afacerilor Externe nipon.


Legea cu privire la statutul funcţionarului public - categorie care include parlamentarii, membrii guvernului, magistraţii şi înalţii funcţionari - nu face referiri exprese la primirea de cadouri sau alte foloase materiale, în prezent reglementările în materie fiind emise la nivelul fiecărui minister.


In ceea ce priveşte parlamentarii, aceştia pot primi, de la persoane particulare, organizaţii sau instituţii, sume de bani, care sunt înregistrate drept contribuţii politice, în conformitate cu prevederile legii în vigoare cu privire la organizarea şi finanţarea activităţii politice. Din cauza frecventelor scandaluri în care parlamentarii au primit mită din partea diverselor companii, pentru a favoriza interesele acestora, în general prin acordarea unor comenzi masive finanţate din bugetul naţional sau prin folosirea influenţei politice în vederea obţinerii unor contracte preferenţiale, limitele sumelor care pot fi acceptate drept contribuţii politice se află într-un proces de revizuire.


Oferirea şi primirea cadourilor este o uzanţă socială frecventă în societatea japoneză. Astfel, este acceptată oferirea unor cadouri simbolice (de regulă produse artizanale, specialităţi culinare sau băuturi tradiţionale din locul de baştină al vizitatorului) către deţinătorii de funcţii publice, cu ocazia vizitelor legate de discutarea unor probleme oficiale.


Persoanele aflate în funcţii înalte, despre care se pot aduce dovezi că au acceptat cadouri care pot fi interpretate ca încercări de a le influenţa în atitudinea lor obiectivă (sume mari de bani, automobile, proprietăţi imobiliare, calitatea de membru la cluburi exclusive, mese la localuri de lux, împrumuturi fără dobândă etc.), ca o regulă generală, demisionează de îndată din funcţia respectivă. De cele mai multe ori, aceasta echivalează cu sfârşitul carierei politice sau de funcţionar public a persoanei respective.

THAILANDA


In această ţară, primirea şi oferirea de cadouri, ca elemente tradiţionale de curtoazie în relaţiile interumane, s-au impus ca o practică obligatorie şi constant urmată la toate nivelurile în cazul contactelor cu delegaţii străine şi nelipsite în raporturile pe plan intern.


In Thailanda nu există nici o reglementare specială care să guverneze primirea cadourilor, iar Legea funcţionarului public nu conţine nici o prevedere în acest sens.


Dacă în cazul primirii cadourilor nu există nici o restricţie, nici în ceea ce priveşte poziţia celui care primeşte un cadou şi nici în ceea ce priveşte ofertantul (persoană particulară, instituţie publică sau privată), este însă strict reglementată oferirea de cadouri în relaţiile cu parteneri străini. Există Norme ale Ministerului Finanţelor care stabilesc plafoane valorice precise pentru cadourile oferite la toate nivelurile, începând de la şeful statului şi până la funcţionarii serviciilor de protocol.

INDONEZIA


In Indonezia, nu există reglementări speciale în acest domeniu.


Potrivit practicii locale, şeful statului, membrii guvernului, ai parlamentului etc. primesc şi oferă cadouri cu prilejul unor vizite oficiale.


In schimb, la angajare, funcţionarii publici semnează un contract, prin care se obligă, printre altele: să fie loiali faţă de ideologia Pancasila şi Constituţie; să fie loiali faţă de stat şi guvern; să pună interesele de stat şi publice mai presus de interesele personale; să fie cinstiţi, responsabili şi să evite o conduită negativă. Aceste obligaţii includ, în mod indirect, evitarea primirii de cadouri sau alte favoruri care i-ar determina să-şi încalce statutul profesional.


De asemenea, la angajare şi la fiecare avansare, funcţionarii publici depun un jurământ de loialitate faţă de statul şi poporul indonezian, cu mâna pe cartea sfântă (Coran, Biblie).

IRAN


Primirea şi oferirea de cadouri este o practică încetăţenită.


Primul considerent la primirea/oferirea de cadouri este valoarea lor de simbol şi de aceea, în general, cadourile constau în piese unicat de artizanat. Cu ocazia anului nou iranian (Nou Ruz), înalţii funcţionari primesc, în general, produse artizanale, iar restul angajaţilor pot primi, de la conducere, dar şi de la clienţii instituţiei, simbolic, mici monede de aur sau chiar sume modeste de bani. 


Nu există restricţii în privinţa reţinerii cadourilor de către primitor.

R.S. VIETNAM


Conform reglementărilor şi practicilor locale, şeful statului, membrii guvernului, membrii parlamentului, magistraţii şi ceilalţi înalţi funcţionari publici pot primi cadouri din partea omologilor din alte ţări, direct, fără intermediari.


Dacă o persoană particulară sau o instituţie publică sau privată doreşte să ofere cadouri înalţilor funcţionari publici, acestea se pot adresa secretariatului instituţiei de stat respective (preşedinţie, guvern, parlament etc.), care analizează şi stabileşte dacă se poate accepta sau nu cadoul respectiv.

INDIA


In ceea ce priveşte funcţionarii publici, atitudinea lor este reglementată prin “Instrucţiuni guvernamentale”, în cadrul cărora este stabilit şi nivelul (valoarea) cadourilor primite de aceştia.


Conform acestor reglementări, orice cadou care depăşeşte valoarea de simbol trebuie declarat şi predat la “Treasury House”, oficiu guvernamental care hotărăşte dacă este sau nu cazul ca respectivul cadou să fie acordat persoanei ce la primit. Nedeclararea cadoului atrage după sine confiscarea acestuia şi primirea de sancţiuni administrative.


In cazul membrilor parlamentului, există un cod de conduită, sub jurisdicţia speaker-ului, ale cărui prevederi sunt de strictă circulaţie internă. Oricum, membrii parlamentului se bucură de un tratament special în această privinţă, mult mai permisiv, aceştia putând păstra, în general, cadourile primite, indiferent de sursa provenienţei lor.


CANTONUL GENEVA


Reglementarea funcţiei publice este conţinută în Legea cadru privind personalul administraţiei cantonale şi a spitalelor publice, adoptată în anul 1987 şi în regulamentul de aplicare al acesteia.


In ceea ce priveşte regimul cadourilor, articolul 22 din lege interzice funcţionarilor “să solicite sau să accepte, pentru ei sau pentru alţii, cadouri sau alte avantaje, în virtutea situaţiei lor oficiale”.


MEXIC


Legea federală privind responsabilitatea funcţionarului public, titlul patru, articolele 88-90, reglementează practica referitoare la modul în care este permisă primirea cadourilor de către funcţionarii publici.


Astfel, în articolul 88 se prevede că pe durata serviciului, cât şi un an după încetarea acestuia, funcţionarului public nu-i este permis să solicite, să accepte sau să primească, pentru sine sau pentru alte persoane, sume de bani sau alte avantaje materiale, ca urmare a activităţii desfăşurate în respectiva funcţie publică.


Nu intră sub incidenţa interdicţiei cazurile în care funcţionarul public primeşte, o dată sau de mai multe ori, sume de bani sau alte avantaje materiale care, cumulate pe durata unui an nu depăşesc de zece ori salariul minim pe zi în vigoare în Districtul Federal.


In nici un caz nu se pot primi titluri, valori, bunuri imobiliare sau cesiuni de drepturi aflate în judecată.


Incălcarea dispoziţiilor de mai sus, este specificat în ultimul alineat al art. 88, se pedepseşte ca luare de mită, potrivit legislaţiei penale.


Art. 89 reglementează situaţia în care funcţionarul public primeşte cadouri, daruri sau alte beneficii ce depăşesc ca valoare limita stabilită în articolul anterior ori care sunt strict interzise; atunci, el va informa despre acest lucru şi va pune aceste beneficii la dispoziţia autorităţii desemnate de minister în acest scop.


CETATEA VATICAN


Toate cadourile adresate Sanctităţii Sale sunt luate în gestiune de Casa Pontificală şi dirijate, în funcţie de natura lor, către muzee, Biblioteca Vaticanului etc.


Cadourile primite de alţi demnitari pot fi preluate în acelaşi mod sau pot rămâne destinatarului, până la dirijarea lor spre alte destinaţii. In practica Sfântului Scaun, după decesul unui înalt demnitar ecleziastic, bunurile materiale - atât cele dobândite prin grija sa sau moştenite, cât şi cele primite cadou, dacă sunt de valoare - rămân în proprietatea bisericii, în cazul în care acesta nu a dispus altfel în timpul vieţii.


Orice cadou primit la reprezentanţele din străinătate pentru vreo persoană aparţinând Vaticanului i se transmite acesteia, după ce în prealabil este anunţată. In cazul în care respectivul destinatar dispune altfel, i se respectă dorinţa. De exemplu, dacă o nunţiatură primeşte pentru Suveranul Pontif sau pentru cineva din Curia Romană drept cadou un obiect valoros (tablou, sculptură, covor, tapiserie, cărţi rare etc.), poate primi dispoziţie de la destinatar ca respectivul obiect să rămână în folosinţa nunţiaturii.


In ceea ce priveşte cadourile primite de personalul nunţiaturii, nunţiul poate hotărî ca obiectul să rămână celui căruia i-a fost dăruit, chiar dacă este vorba de un lucru de mare valoare (operă de artă, o colecţie de mărci, de numismatică etc.), sau, mai rar, să fie trimis unui muzeu sau să rămână în folosinţa nunţiaturii.


Atenţiile simbolice (de valori relativ mici, cum ar fi egoipioane, crucifixuri, rozarii, toate de fabricaţie recentă, precum şi băuturi, CD-uri, casete, cărţi, albume etc.), oferite cu ocazia sărbătorilor de Crăciun, de Paşti, de Anul Nou, onomastici etc., rămân celor cărora le-au fost dăruite.

